Vor jw ersamen manhaftige wolwisen heren borgemeistere, richte vnde rath der stadh Danske wy borgemeistere, richte vnde rath der stadh Abow groten jw fruntliken vnd don jw witlik, dat vor wns heft gewesen jn wnsen rathuse schipper Andrewes Bals mit sine kopp ludhe, alz mit em qwemen jm harweste van Danske vnde hir tho Abow, alse is jnt erste schipper Kradhe, Olaff Schalm, Marten Lawerensson, Petir Matson vnde Bent Matson, Hans Swrepee, wnse mede borgir, Olaff Kopane, Olaff Andersson, Petir Spinke, vnd hebben wns laten vor stan wo dat se kofte jm harweste van juwem medhe borgir gheheten Marten Hersebergh ix last roggen; de betalden se em alse fort by syner taffelen er se den roggen entfingen vnd geuen em ok ith dregir lon vnd matten lon alz vp de ix last roggen sik lep; vnd dusse vorgeschreuene schipper vnd kopp ludhe sedhen vor wns, dat jener van en dar by was, do de rogge wart gemeten. Dar na alse de rogge jnt schipp was gekamen vnde de schipper was aller dinghe redhe vnde ledhe vor den bom, dar na qwam de vor geschreuen Marten, jowe mede borgir, de den roggen hadde vorkoft, vnd drouwede se so, dat he wolde ith schipp bosetten, vnde sede to dem schipperen vnde sine kopp ludhe, dat he hadde x last roggen jnt schipp laten (lathen) dreghen vnd de teiendhe lasst mosten se em betalen vor xij [mark] alse ok hadden betalt de ix last to twelff [mark] de last, vnd nw brekit deme schipperen vnde kopp luden jn de x last rogghe i[½] last, vor welke [½] last, dat de schipper vnde sine kopp ludhe dar nicht wpp saken, dhe nemen se wp eren schaden, sunder de ene last, de se na malis mosten betalen, dar saken se wpp leuen heren borgemeistere, richte vnd rath. Wor vmme bidde wy juwer ersamheit fruntliken, dat gy also wol don vmme wnser fruntliker bede willen vnde helpen dussen breffwisare, vor geschreuen schippere vnde sine kop ludhe, de de x last roggen kofte, so dat se de ene last roggen mogen krigen van dem vor geschreuen Marten, juwe medeborgir, wente wy willent wedder tegen jw vor denen wor wy konen vnd mogen tom besten. Jtem so is hir ok en van wnsen borgir, geheten Mwris Michel; de kofte ok van Merten Herssebergh v last roggen, de kwemen jnt sulwighe schipp, vnd he kregh sine v last fvl wth dem scheppe, men den anderen brekit so fele alz alse for geschreuen steit. Tho dessis breffwis mere wisse vnde betir tuchnisse drukke wy wnses stadhes jngesegil bonedden dussen breff, de gegefen vnde geschreuen is to Abow jn des helligen crutzis dage jnt jar lxxxix.